Bonifass ëd Challant-Fén-is
Fieul d'Ajmon, e frel d'Antòni e ëd Gulielm, a l'é a soa vira sgnor ëd Fén-is, dont as arconòss feodatari dël 1409, e ëd Varey (1410), parèj che d'Usson, Retourtour e Montbreton.
A l'é ëdcò stàit anspetor dle fortificassion ëd lë stat; castlan ëd Chambéry, d'Ambronay e Varey, ëd Gay e ëd Bar; leutenent e comissari a Nissa Marìtima.

Bonifass a l'ha fàit soe esperiense d'arme motobin giovo, sota 'l Cont Verd.
A l'ha servì ant l'armada an Fransa e a l'ha combatù an Lengadòca contra j'anglèis, a j'órdin ëd Duguesclin durant eut agn.
Për sò valor a l'é stàit coatà d'onor da Carl V.
Marëssal ëd Savòja (la prima dignità dlë stat) dal 1384 al 1418, goernador ëd Piemont (1410), a arsèiv la caria d'ambassador da Medeo VI, peui da Medeo VII e dal re 'd Fransa Carl VI.
Séghit a 'n torneo fiamengh, a l'é stàit armà ëd fasson grandiosa sivalié da le man dël conestàbil ëd Fransa.

Bonifass a l'é stàit present a tuti j'aveniment pì amportant dij regn ëd Medeo VI e Medeo VII, ch'a l'ha cudì ant ij sò darié moment.
Dël 1366 a l'ha compagnà ël Cont Verd an soa spedission an orient; dël 1382 a l'ha partissipà con ël Cont Verd midem a la spedission ëd Nàpoli; dël 1392 a l'ha comandà ij tropié contra Facino Cane.

A l'é ëdcò stàit ambassador e consijé ëd Bòna ëd Borbon e ëd Medeo VIII, ch'a-j conferiss ël Colié dla Nonsià (sivalié nùmer 26) ij 30 ëd maj 1409.

Për doe vire Bonifass a l'hai fàit pelerinage an Tèra Santa.
An soa veciaja a l'é artirasse ant ël convent ëd San Fransesch an Osta.
A l'é mòrt a Pierrechâtel dël 1426.
Medeo VIII an përson-a, ansema a la cort e ai dignitari dlë stat, con ij vësco d'Osta, ëd Tarantasia e d'Ivrèja, a l'é vnùit a soa sepoltura solen-a.
Ant ël leu andoa a l'é stàit sotrà ant ël convent ëd San Fransesch, a l'han tiraje su na statua an màrmol bianch, an na nicia dla muraja, con n'anscrission an latin.
Dël 1798, për tëmma ëd vandalism da part dj'arvolussionari fransèis, ël baron Filip Morissi ëd Challant a l'ha fala tramudé al castel ëd Le-z-Amaveulle.
Dël 1872, lòn ch'a-i na restava a l'é stàit piassà ant ël ciòstr ëd la catedral d'Osta.

Famija Challant
Challant-Fén-is, Bonifass ëd
Sivalié dla Nonsià